b'\n_START_ARTICLE_\nTukholman metro\n_START_SECTION_\nJunat\n_START_PARAGRAPH_\nTukholman metrojunat ottavat s\xc3\xa4hk\xc3\xb6n raiteen viereen sijoitetusta sivuvirtakiskosta, jossa vihre\xc3\xa4ll\xc3\xa4 ja punaisella linjalla on 650 voltin tasavirta, sinisell\xc3\xa4 linjalla 750 voltin tasavirta. K\xc3\xa4yt\xc3\xb6ss\xc3\xa4 on 271 modernia vaunua, mutta my\xc3\xb6s vanhempia 1970- ja 1980-luvun vaunuja on noin 200. Junien huippunopeus on 80\xc2\xa0km/h punaisella ja sinisell\xc3\xa4 linjalla, vihre\xc3\xa4ll\xc3\xa4 70\xc2\xa0km/h. Laitureiden kohdalla rajoitus on 50\xc2\xa0km/h. Junien maksimikiihtyvyys on 0,8\xc2\xa0m/s\xc2\xb2. T\xc3\xa4ysimittaisella junalla on pituutta noin 140 metri\xc3\xa4. Raideleveys on my\xc3\xb6s Ruotsin rautateill\xc3\xa4 k\xc3\xa4ytett\xc3\xa4v\xc3\xa4 eurooppalainen standardileveys 1 435 millimetri\xc3\xa4._NEWLINE_Kuljettaja operoi itse junan ovia. Koska asemalaiturit eiv\xc3\xa4t aina ole t\xc3\xa4ysin suoria ja toisaalta junat pitki\xc3\xa4, kuljettaja joutuu yleens\xc3\xa4 nousemaan ja kurkistamaan oman ovensa kautta, milloin ovet voi sulkea. Osalla asemista on kameroita ja n\xc3\xa4ytt\xc3\xb6j\xc3\xa4 helpottamassa kuljettajalle ovien sulkemista._NEWLINE_Suurin osa vaunuista on 2000-luvun taitteessa valmistettua Vagn 2000 (C20)-mallityyppi\xc3\xa4. Junayksik\xc3\xb6n pituus on 46,5 metri\xc3\xa4, ja t\xc3\xa4ysimittaisessa junassa on yhteenkytkettyn\xc3\xa4 kolme yksikk\xc3\xb6\xc3\xa4. Varsinkin y\xc3\xb6aikaan liikenteess\xc3\xa4 on usein my\xc3\xb6s lyhyempi\xc3\xa4, kahden yksik\xc3\xb6n ja joskus jopa yhden yksik\xc3\xb6n mittaisia lyhennettyj\xc3\xa4 junia. Yksik\xc3\xb6ss\xc3\xa4 on 126 istuma- ja 186 seisomapaikkaa, jolloin koko junan kapasiteetti on yli 1 000 matkustajaa._NEWLINE_Vanhempia, 1970- ja 80-luvuilla valmistettuja vaunuja on yh\xc3\xa4 k\xc3\xa4yt\xc3\xb6ss\xc3\xa4 sinisell\xc3\xa4 ja punaisella linjalla. Yksi junayksikk\xc3\xb6 on 17,62 metri\xc3\xa4 pitk\xc3\xa4, 2,8 metri\xc3\xa4 leve\xc3\xa4 ja 3,8 metri\xc3\xa4 korkea. Vaunussa on 48 istumapaikkaa. Laituripituus mahdollistaa enint\xc3\xa4\xc3\xa4n kahdeksan vaunun yhteenkytkemisen. Alkuper\xc3\xa4isist\xc3\xa4 vaunusarjoista on j\xc3\xa4ljell\xc3\xa4 en\xc3\xa4\xc3\xa4 C6H, C14 ja C15, ja nekin on m\xc3\xa4\xc3\xa4r\xc3\xa4 poistaa k\xc3\xa4yt\xc3\xb6st\xc3\xa4 vuoteen 2021 menness\xc3\xa4. _NEWLINE_Vuonna 2019 punaisella linjalla on tarkoitus ottaa k\xc3\xa4ytt\xc3\xb6\xc3\xb6n 48 uutta C30-mallinime\xc3\xa4 kantavaa junaa. Niiss\xc3\xa4 penkit ovat junan toisella laidalla sivuttain, ja lis\xc3\xa4ksi ovien m\xc3\xa4\xc3\xa4r\xc3\xa4\xc3\xa4 on lis\xc3\xa4tty. Muutokset v\xc3\xa4hent\xc3\xa4v\xc3\xa4t istuinpaikkoja, mutta tehostavat junan lastaamista ja purkamista sek\xc3\xa4 nostavat kokonaismatkustajam\xc3\xa4\xc3\xa4r\xc3\xa4\xc3\xa4.\n_START_SECTION_\nAsemat\n_START_PARAGRAPH_\nSuljetun lippuj\xc3\xa4rjestelm\xc3\xa4n takia jokaisella aseman sis\xc3\xa4\xc3\xa4nk\xc3\xa4ynnill\xc3\xa4 on portit, jotka avautuvat lippua n\xc3\xa4ytt\xc3\xa4m\xc3\xa4ll\xc3\xa4 - asemalta poistuessa lippua ei tarvitse n\xc3\xa4ytt\xc3\xa4\xc3\xa4. Jokaisella sis\xc3\xa4\xc3\xa4nk\xc3\xa4ynnill\xc3\xa4 on my\xc3\xb6s ns. stationv\xc3\xa4rd, jonka teht\xc3\xa4v\xc3\xa4n\xc3\xa4 on valvoa porttien v\xc3\xa4\xc3\xa4rink\xc3\xa4ytt\xc3\xb6\xc3\xa4, avustaa matkustajia ja myyd\xc3\xa4 lippuja. T\xc3\xa4m\xc3\xa4n johdosta suurimmalla osasta asemia on vain yksi lippuhalli, jolla saattaa olla useampia sis\xc3\xa4\xc3\xa4nk\xc3\xa4yntej\xc3\xa4._NEWLINE_Kaikki asemat ovat t\xc3\xa4ysin esteett\xc3\xb6mi\xc3\xa4, sill\xc3\xa4 jokaisella asemalla on v\xc3\xa4hint\xc3\xa4\xc3\xa4n yksi hissi. Puolen metrin p\xc3\xa4\xc3\xa4ss\xc3\xa4 laiturin reunasta on korostereuna. L\xc3\xa4hes jokaisella asemalla siirtym\xc3\xa4 junan ja laituritason v\xc3\xa4lill\xc3\xa4 on my\xc3\xb6skin t\xc3\xa4ysin esteet\xc3\xb6n. Aivan suurempia asemia ja syvempi\xc3\xa4 asemia lukuun ottamatta asemilla on verrattain paljon portaita, ja liukuportaiden m\xc3\xa4\xc3\xa4r\xc3\xa4 on melko pieni. Toisaalta my\xc3\xb6s suurimmalta T-Centraleninkin asemalta l\xc3\xb6ytyy paljon portaita liukuportaiden rinnalta. Pisimmilt\xc3\xa4 siirtym\xc3\xa4k\xc3\xa4yt\xc3\xa4vilt\xc3\xa4 l\xc3\xb6ytyy my\xc3\xb6s liukuk\xc3\xa4yt\xc3\xa4vi\xc3\xa4._NEWLINE_Suurin osa asemista on nimetty sen palveleman kaupunginosan mukaan: Akalla, Alvik, H\xc3\xa4sselby g\xc3\xa5rd. Vain yksi asema, R\xc3\xa5dmansgatan, on nimetty kadunnimen mukaan. Jotkin asemat, kuten Tekniska h\xc3\xb6gskolan, Globen, Danderyds sjukhus, on nimetty l\xc3\xa4hist\xc3\xb6ll\xc3\xa4 sijaitsevan merkitt\xc3\xa4v\xc3\xa4n k\xc3\xa4yntikohteen mukaan.\n_START_SECTION_\nMatkustajainformaatio\n_START_PARAGRAPH_\nJokaisella linjalla on oma tunnusv\xc3\xa4rins\xc3\xa4, joka on merkittyn\xc3\xa4 linjakarttoihin ja joihinkin asemaopasteisiin. Sen sijaan junat ovat aina sinisi\xc3\xa4. Linjoilla on my\xc3\xb6s numerot, mutta junissa lukee vain sen m\xc3\xa4\xc3\xa4r\xc3\xa4np\xc3\xa4\xc3\xa4 ilman linjanumeroa._NEWLINE_Uusissa junissa on automaattiset kuulutukset seuraavan aseman nimest\xc3\xa4. T\xc3\xa4rkeimpien vaihtoasemien kohdalla ilmoitetaan my\xc3\xb6s vaihtoyhteydet ja ovien avautuessa junan m\xc3\xa4\xc3\xa4r\xc3\xa4np\xc3\xa4\xc3\xa4. Vanhemmissa junissa kuljettaja kuuluttaa itse, ja my\xc3\xb6s uudemmissa h\xc3\xa4n voi halutessaan varoittaa esimerkiksi ovien sulkeutumisesta. Uusien junien sis\xc3\xa4ll\xc3\xa4 on n\xc3\xa4ytt\xc3\xb6, jossa lukee seuraavan aseman nimi, junan pys\xc3\xa4htyess\xc3\xa4 sen m\xc3\xa4\xc3\xa4r\xc3\xa4np\xc3\xa4\xc3\xa4 ja aika ajoin erilaisia turvallisuuteen liittyvi\xc3\xa4 tiedotteita. Junan sis\xc3\xa4ll\xc3\xa4 on jokaisella ovella my\xc3\xb6s pelkistetty metrolinjaston kartta ja turvallisuusohje._NEWLINE_Laitureilla, aseman sis\xc3\xa4\xc3\xa4nk\xc3\xa4ynneill\xc3\xa4 ja pitkien siirtymien varsilla on n\xc3\xa4ytt\xc3\xb6j\xc3\xa4, joiden yl\xc3\xa4rivill\xc3\xa4 lukee seuraavan junan m\xc3\xa4\xc3\xa4r\xc3\xa4np\xc3\xa4\xc3\xa4 ja aika l\xc3\xa4ht\xc3\xb6\xc3\xb6n ja alarivill\xc3\xa4 rullaavana seuraavat l\xc3\xa4hd\xc3\xb6t ja mahdollisesti poikkeustiedotteita. Staattiset opasteet ovat olleet perinteisesti sinikeltaisia, mutta muun muassa T-Centralenin ja Liljeholmenin asemilla on otettu k\xc3\xa4ytt\xc3\xb6\xc3\xb6n uusia, harmaita opastetauluja. _NEWLINE_Kuulutukset ovat vain ruotsiksi, mutta suurin osa muusta materiaalista on aina my\xc3\xb6s englanniksi. Lis\xc3\xa4ksi T-Centralenilla ja joissakin metrokartoissa my\xc3\xb6s tunnelbana-nimi on k\xc3\xa4\xc3\xa4nnetty suomen/englannin metro-vastikkeen lis\xc3\xa4ksi saksaksi U-Bahn.\n_START_SECTION_\n"Tukholman salainen metro"\n_START_PARAGRAPH_\nTukholman alla on toinen, Tunnelbana-j\xc3\xa4rjestelm\xc3\xa4\xc3\xa4n liittym\xc3\xa4t\xc3\xb6n maanalainen rautatie. Usein t\xc3\xa4t\xc3\xa4 kutsutaan nimell\xc3\xa4 Stockholms hemliga tunnelbana. Kyseess\xc3\xa4 on \xc3\x96stermalmilta Kungsholmeniin johtava kapearaiteinen rautatie, jota k\xc3\xa4ytet\xc3\xa4\xc3\xa4n maanalaisen kaukol\xc3\xa4mp\xc3\xb6linjan huoltamiseen. Radan omistaa Birka Energi ja sen raideleveys on 600 millimetri\xc3\xa4.\n_START_SECTION_\nTulevaisuus\n_START_PARAGRAPH_\nTukholman metroa ei ole laajennettu tai suuremmin muutettu sitten 1990-luvun, mutta 2020-luvulla metroa on j\xc3\xa4lleen tarkoitus laajentaa useisiin suuntiin sek\xc3\xa4 nykyisill\xc3\xa4 linjoilla ett\xc3\xa4 yhdell\xc3\xa4 kokonaan uudella linjalla. Yhteist\xc3\xa4 laajennuksille on se, ett\xc3\xa4 ne kytkev\xc3\xa4t metroverkkoa paremmin muuhun Tukholman alueen raideliikenteeseen ja mahdollistavat uusien asuinalueiden rakentamisen. Laajennust\xc3\xb6iden arvioitu kustannusarvio on l\xc3\xa4hes 30 miljardia kruunua._NEWLINE_Tukholman seudun kunnat, Ruotsin valtio ja Tukholman l\xc3\xa4\xc3\xa4nin maak\xc3\xa4r\xc3\xa4j\xc3\xa4t ovat sopineet yhdess\xc3\xa4 vuonna 2013 joukkoliikenteen parantamiseen t\xc3\xa4ht\xc3\xa4\xc3\xa4vist\xc3\xa4 toimenpiteist\xc3\xa4, kuten muun muassa metron laajentamisesta Nackaan, Barkarbyhyn, Kungstr\xc3\xa4dg\xc3\xa5rdenin ja Gullmarsplanin v\xc3\xa4lille sek\xc3\xa4 uudesta linjasta Arenastadeniin._NEWLINE_Sinist\xc3\xa4 linjaa jatketaan kummastakin p\xc3\xa4\xc3\xa4st\xc3\xa4: Akallasta linja jatkuu Barkarbyn asemalle, jossa on vaihtoyhteys paikallisjuniin. Kokonaan maan alle rakennettavan, nelj\xc3\xa4n kilometrin pituisen osuuden varrelle valmistuu lis\xc3\xa4ksi Barkarbystadenin asema palvelemaan samannimist\xc3\xa4 uutta asuinaluetta. Rakentaminen on tarkoitus aloittaa vuonna 2018, ja radan avautua liikenteelle vuonna 2024._NEWLINE_Toisesta p\xc3\xa4\xc3\xa4st\xc3\xa4 sinist\xc3\xa4 linjaa jatketaan Kungstr\xc3\xa4dg\xc3\xa5rdenilta meren alla S\xc3\xb6dermalmin ja Sicklan kautta Nackaan. Uudet, maanalaiset asemat valmistuvat Sofiaan, Hammarbyn kanavaan, Sicklaan, J\xc3\xa4rlaan ja Nackan keskukseen. Linjauksen tavoitteena on paitsi parantaa merkitt\xc3\xa4v\xc3\xa4sti kasvavan Nackan kunnan joukkoliikenneyhteyksi\xc3\xa4 my\xc3\xb6s kevent\xc3\xa4\xc3\xa4 metron t\xc3\xa4m\xc3\xa4nhetkiseen pullonkaulaan, Slussenin ja T-Centralenin v\xc3\xa4lille kohdistuvaa ruuhkaa. Meren alituksen takia rata kulkee nykymetroon verraten syv\xc3\xa4ll\xc3\xa4: esimerkiksi Sofian asema joudutaan rakentamaan yli sadan metrin syvyyteen, eli l\xc3\xa4hes kaksi kertaa syvemm\xc3\xa4lle kuin esimerkiksi Helsingin metron syvimm\xc3\xa4t kohdat. Asemalle tullaan kulkemaan liukuportaiden sijasta vain suurehkoilla pikahisseill\xc3\xa4. Lis\xc3\xa4ksi uusi rata kytket\xc3\xa4\xc3\xa4n nykyiseen vihre\xc3\xa4n linjan Hags\xc3\xa4tran haaraan rakentamalla yhdysraide Sofian ja Gullmarsplanin v\xc3\xa4lille. Rata nousee nykyisen radan tasalle niin syv\xc3\xa4lt\xc3\xa4, ett\xc3\xa4 nykyiset Globenin ja Enskede g\xc3\xa5rdin asemat joudutaan korvaamaan uudella, syvemm\xc3\xa4lle rakennettavalla asemalla. Gullmarsplanin nykyisen asemahallin alle rakennetaan sinisen linjan oma asemahalli 70 metrin syvyyteen. Uuden, 12,5 kilometri\xc3\xa4 pitk\xc3\xa4n radan rakentaminen sijoittuu vuosille 2018\xe2\x88\x922026._NEWLINE_Kokonaan uusi, keltainen linja, on tarkoitus rakentaa nykyisen vihre\xc3\xa4n linjan asema Odenplanilta Arenastadeniin Solnan kunnan alueelle. T\xc3\xa4lle 4,6 kilometri\xc3\xa4 pitk\xc3\xa4lle radalle on suunniteltu rakennettavan kaksi uutta asemaa, Hagastadeniin ja Arenastadeniin; lis\xc3\xa4ksi Hagalundiin tehd\xc3\xa4\xc3\xa4n asemavaraus. Arenastaden on aluksi linjan p\xc3\xa4\xc3\xa4teasema, mutta linjaa on suunniteltu jatkettavan my\xc3\xb6hemmin pohjoiseen. Odenplanilla linja kytkeytyy nykyiseen vihre\xc3\xa4n linjan rataan kohti etel\xc3\xa4\xc3\xa4, jossa keltaiselle linjalle annetaan vihre\xc3\xa4n linjan jompikumpi p\xc3\xa4\xc3\xa4teasemista, Skarpn\xc3\xa4ck tai Farsta strand. Rakennusty\xc3\xb6t aloitetaan my\xc3\xb6skin vuonna 2018 ja liikenne uudella linjalla alkanee vuonna 2024._NEWLINE_Kasvavan junam\xc3\xa4\xc3\xa4r\xc3\xa4n johdosta vihre\xc3\xa4n linjan Hags\xc3\xa4tran haaralla olevaa H\xc3\xb6gdalenin varikkoa laajennetaan maan alle, ja lis\xc3\xa4ksi se kytket\xc3\xa4\xc3\xa4n uudella yhdysradalla Farsta strandin haaraan.'